Deelnemers opgewonde oor Eden-straatmyl-reeks | Netwerk24
Deelnemers opgewonde oor Eden-straatmyl-reeks
Deur Jackie Kruger 06 Desember 2018 05:23
Groot opgewondenheid heers oor die Bestmed Eden-straatmyl-reeks wat in die feestyd in Oudtshoorn, George en Hartenbos in die Suid-Kaap plaasvind.
Die prysgeld beloop R100 000 en inskrywings van topatlete en fietsryers is reeds ontvang, luidens 'n verklaring deur die Klein Karoo Atletiekfonds.
Die eerste been van die reeks, bekend as die Bestmed Klein Karoo-straatmyl, word op 17 Desember in Baron van Reede-straat in Oudtshoorn aangebied. Die tweede been, die Bestmed Madibaz-straatmyl, vind op 19 Desember op die Nelson Mandela-Universiteit se kampus in George plaas en die derde been, die Bestmed ATKV-straatmyl, op 21 Desember by die ATKV-terrein in Hartenbos.
Die Universiteit van die Vrystaat borg weer die Grand Prix-deel van die reeks.
Die atletiek-straatmyl word aangebied vir sub-Juniors (9 tot 13 jaar), juniors (14-19) Elite/Ope (20-39) en die 40+-afdeling.
Om meer vir die vakansie-besoekers te bied, word saam met die Madibaz-straatmyl 'n bergfiets (MTB Eliminator) en 'n voetslaan-staptog aangebied. Ook dié inskrywings kan op www.edenmiles.co.za gedoen word.
Bestmed bied ook op 15 Desember by Oubaai en 20 Desember by Hartenbos-strand aktiwiteite vir die publiek aan.
Vir meer inligting besoek www.edenmiles.co.za of bel vir Hans van der Veen by 083 462 0477 of Dave van der Walt by 082 773 4901.